Á bekkjunum liggja þeir sem hafa meiðst á neðri útlimum eða fengið alvarlegri áverka og höfuðhögg . Það flögrar í gegnum huga minn hvernig það geti gerst að verið sé að tvöfalda Reykjanesbraut í báðar áttir , kostnaður á hvern kílómetra litlar 125 milljónir króna . Með löggæslu allan sólarhringinn myndi draga úr hraða og með því fækka slysum og vegurinn yrði öruggari . Auk þess sem allt að 3700 milljónir myndu sparast og nota mætti til úrbóta víðsvegar í vegakerfi landsins , meðal annars á Reykjanesbraut . Ég skil ekki heldur að þrátt fyrir yfirlýsta stefnu ráðamanna um að stefna beri að fækkun umferðarslysa og búið er að margsýna fram á að með aukinni löggæslu verður veruleg fækkun slysa , veita þessir ráðamenn minna fé til lögreglunnar sem á því erfiðara með að sinna löggæslu , meðal annars í umferðinni . Mér þykir því sérstaklega athyglisvert nú í upphafi sumars , þegar vitað er að umferð mun aukast og því aukin hætta á slysum , að hugsa til þess að engar sumarafleysingar verða í umferðardeild lögreglunnar þar sem ekki fæst til þess fjárveiting . Geng áfram eftir ganginum . Þar liggur kona á mínum aldri ( sem sagt á besta aldri ) með línuskautana hjá sér . Það þarf hvorki skoðun né röntgen til að sjá að hún er brotin . Önnur anatomía um úlnliðinn sem hún hefur getað fæðst með ( ætli hún sé með radíalis púls ? ) Engin merki um hlífar eða hjálm . Heyri lækninn hennar segja að hún komist ekki í aðgerð í kvöld þar sem hún borðaði rétt áður en hún fór út að skauta . Það er þá annaðhvort að nota hlífar og hjálm eða að vera fastandi ( því þá þarf ekki að fresta aðgerð til að rétta brotið ) . Minnisstæðar eru margar vaktir í Bretlandi þar sem endurtekið komu ljót brot hjá börnum eftir slys á línuskautum . Þar er lítið um hlífa - og hjálmanotkun . Hinsvegar sá ég ekki eins marga fullorðna slasaða þar á skautum og hér . Spurning hvort fólk á besta aldri hér sé virkara eða bara meiri klaufar ? Ástandið hér á landi hefur batnað hvað varðar notkun á hjálmum , til dæmis á hestum , hjólum , línuskautum og brettum , þó enn vanti töluvert upp á , því miður . Miklu fleiri börn og fullorðnir nota hjálma í dag en fyrir nokkrum árum , og það skilar sér tvímælalaust í fækkun alvarlegra höfuðáverka . Er nú komin fyrir horn og fer inn í gáminn á skrifstofuna mína . Fer í hvítu fötin , breytist í enn eina hvítklædda veru . Svo er það vaktin . Hún er nú eiginlega efni í nýja grein . Hún kemur kannski síðar ... Vaktin er búin og þegar ég geng útaf deildinni verð ég að viðurkenna að vera fegin að vera á heimleið . Fyrstu næturgestir deildarinnar byrja að mæta , þeir sem skemmtu sér of mikið eða slösuðust í næturgleðinni . Hugsa um útihátíðina sem á eftir að verða í nótt og verðandi fórnarlömb hennar . Ég hef ekkert á móti stórum mannfögnuðum undir beru lofti , síður en svo , og hlakka alltaf mikið til Þorláksmessu og 17. júní . Vandinn er hins vegar óhófið sem okkur Íslendingum hættir svo við , ofurölvun og neysla fíkniefna og sá harði heimur sem þeim fylgir . Eitt er að taka á móti og reyna að sinna þeim sem hafa sjálfir komið sér í vandræði sökum hegðunar sinnar en það er erfiðara og oft yfirbugandi að taka á móti fórnarlömbum ofbeldis sem fylgir ofneyslu . Sérstaklega sláandi er það viðhorf að í lagi sé að berja liggjandi mann . Óskiljanleg þykir mér sú lausn að lengja opnunartíma veitingastaða og bæta við súlum í miðbænum , en fækka lögreglumönnum á móti . Með þessa hugsun í kollinum geng ég út í góða veðrið . Lesendur góðir , njótið sumarsins , hreyfingar , útivistar , ferðalaga , góða veðursins og gleðinnar sem þessu fylgir . En farið skynsamlega og munið eftir og minnið á hjálma og hlífar , akið á löglegum hraða og miðað við aðstæður , verið allsgáð undir stýri og sleppið á meðan spjallinu í farsímann . Reynið að sannfæra stjórnmálamenn um að auka fjárframlög til löggæslu í landinu og bæta umferðarmannvirki á skynsamlegan hátt . Við erum nefnilega líka þátttakendur í þessu lífi þó við séum heilbrigðisstarfsmenn . Þegar kemur að ráðum og forvörnum eru það helst tveir hópar sem almenningur hlustar á , það eru fórnarlömb slysa og svo þeir sem koma að og sinna slösuðum . Þannig geta raddir okkar allra skipt máli til að fækka fórnarlömbum . Nóg er nú samt .